钦定古今图书集成/明伦汇编/官常典/第061卷 > 安平悼王理
## 钦定古今图书集成/明伦汇编/官常典/第061卷 > 安平悼王理

按《三国蜀志》本传：“安平悼王理，字奉孝，亦后主庶弟
也，与永异母。章武元年六月，使司徒靖立理为梁王，
策曰：‘朕统承汉绪，祗顺天命，遵修典秩，建尔于东，为
汉藩辅。惟彼梁土，畿甸之邦，民狎教化，易导以礼，往
悉乃心，怀保黎庶，以永尔国，王其敬之哉’！建兴八年，
改封理为安平王。延熙七年卒，谥曰悼王。子哀王引”
嗣，十九年卒。子殇王承嗣，二十年卒。景耀四年，诏曰：
“安平王先帝所命，三世早夭，国嗣颓绝，朕用伤悼。其
以武邑侯辑袭王位。”辑，理子也。咸熙元年，东迁洛阳，
拜奉车都尉，封乡侯。